《将发楚门》
元代·李士瞻

使臣当何如，所司在周询。哲王重观察，民情苦难伸。

我从天上来，乘桴赴南闽。舣舟楚门岸，奄忽踰一旬。

此邦俯要冲，道路当海滨。民力困兼并，徵求尽鸡豚。

浙东惟七州，地狭民亦贫。所凭舟楫利，生理恒艰辛。

视之等菹醢，雄吞竟何人。我于十日来，有耳不愿闻。

尽从方门至，使者如鱼鳞。舟车日旁午，钧符星流奔。

故令恶少徒，什伍恒成群。白昼肆攘敚，渔猎据通津。

凶燄嘘可炙，人命同轻尘。内君命尤严，所在毋敢论。

昔有五侯宅，今有五府门。五府皆贵公，拟迹王侯邻。

纡朱曳组绶，富及子与孙。圣恩与鸿濛，无物与比伦。

乃复为五虎，啮人如膻荤。五侯昔何如，诛夷到荄根。

以今鉴往者，伤哉竟难陈。

作者简介：（1313—1367）元南阳新野人，徙汉阳，字彦闻。顺帝至正十一年进士。辟中书右司掾历吏、户二部侍郎。累拜枢密副使。条上二十事，帝嘉纳，迁参知政事。仕至翰林学士承旨，封楚国公。有《经济文集》。